垃圾徵費計劃引起社會熱烈討論,關注到底會唔會延期甚至擱置計劃。而飲食界立法會議員張宇人就提出另一個源頭減廢計劃,佢話有信心令到今年9月新學年開始,中、小學每年3,600萬個學生飯盒集體消失!
張宇人今日喺專欄提到,正籌備推動喺中、小學推行「源頭減廢」環保工程,由學生飯盒做起。佢計過條數,全港大約有30萬個中、小學生,每年平均返學120日,每日需要喺校內食午餐。全年計算,食物供應商每年需要為學生提供嘅午餐飯盒多達3,600萬個。而呢批數目龐大嘅飯盒最終就會棄置喺堆填區,就算呢類即棄餐盒用更符合環保要求嘅物料製造,而比較容易分解,始終對堆填區都係一大負累,張宇人就話「冇好過有」,可免則免啦!
食物供應商每日即場分派飯餸
針對情況,張宇人建議由食物供應商每日將已經煮好嘅嘅飯餸送去學校,即場分畀學生,學生要自備乾淨嘅餐盒排隊攞飯餸。食完之後,食物供應商負責收集廚餘帶走處理。
張宇人認同呢項嶄新嘗試,喺開支上比起直接向學生派飯盒會貴啲,或者會為學校帶嚟人力資源分配問題。但佢話萬事起頭難,環保工作從來都係無財不行,而且要改變生活上一貫嘅安排亦唔容易,呢項計劃需要食物供應商、學校管理層、家長、學生4方面持份者通力合作先有望成功,到時再睇政府要點樣跟進。
明言有優勢落實執行構思
張宇人話嚟緊會約相關辦學團體商量建議,佢仲講明覺得自己有優勢落實執行呢個構思,一方面有信心佢代表嘅飲食界會全力支持,另外佢仲有學校網絡嘅聯繫呀。